În jurul orei 23.00, prefectul Capitalei, Speranța Cliseru, a dat ordin ca jandarmii să intervină în forță, a declarat, vineri, purtătorul de cuvânt al Jandarmeriei Române, Marius Militaru. Speranța Cliseru a fost prefect al judeţului Ilfov şi a lucrat în Primăria Voluntari, unde primar este soţul Gabrielei Firea, Florentin Pandele.

FOTO: Facebook

Citiţi şi: Seara care ar putea schimba totul

www.digi24.ro vă ține azi la curent cu toate evenimentele legate de protest, atât pe site, cât și pe pagina de Facebook a Digi24, unde puteți vedea transmisiuni LIVE din Piața Victoriei pe tot parcursul zilei.

În Primăria Voluntari, Speranța Cliseru a avut funcții de conducere: administrator public și director executiv. A fost consilier parlamentar în cabinetul Gabrielei Firea când aceasta era senator, în perioada 2012-2013 şi a fost administrator provizoriu în Consiliul de Administraţie al RATB.

Potrivit CV-ului său, Speranţa Cliseru a fost prefect al judeţului Ilfov în perioada 2013-2014 şi a lucrat în primăria Voluntari, unde primar este soţul Gabrielei Firea, Florentin Pandele, pe funcţii de conducere: administrator public, respectiv director executiv. De asemenea, a fost consilier parlamentar în cabinetul Gabrielei Firea când aceasta era senator, în perioada 2012-2013.

Anul trecut, prin votul majorităţii PSD-ALDE din Consiliul General al Municipului Bucureşti (CGMB), Speranţa Cliseru, devenită era consilier al primarului Firea, a fost numită administrator provizoriu în Consiliul de Administraţie al RATB, funcţie din care a fost înlocuită între timp.

Ca studii, noul prefect al Bucureştiului a absolvit Academia de Studii Economice, Facultatea de Comerţ, a făcut un master la Universitatea Maritimă Constanţa, Facultatea de Navigaţie şi Transport Naval, şi a urmat cursuri postuniversitare la Cambridge Academy of Transport din Marea Britanie. De asemenea, a făcut mai multe programe de perfecţionare în domeniul achiziţiilor publice şi serviciilor publice la Ministerul Afacerilor Interne, Ministerul Dezvoltării Regionale, Minsiterul Muncii şi Universitatea Naţională de Apărare Carol I.

Conform declaraţiei de avere semnată anul trecut, Speranţa Cliseru deţine părţi din două terenuri agricole, şi părţi din şase terenuri intravilane. În declaraţie nu sunt precizate, însă, adresele terenurilor.

În document, consilierul Gabrielei Firea a scris că deţine părţi din trei apartamente, unul de 86 de metri pătraţi, altul de 200 de metri pătraţi (dobândit prin construire) şi, respectiv, de 120 de metri pătraţi. Nici în acest caz nu sunt trecute adresele locuinţelor.

Speranţa Cliseru mai are şi un Mercedes C Classe, iar un alt autoturism l-a vândut în 2017 pentru 1.500 de euro. Mai deţine şi un cont în dolari deschis în 2014 la Raiffeisen Bank, cu suma de 21.600 de dolari.

În 2007 a făcut un împrumut de peste 3.200 de euro pe 10 ani la BCR, altul în valoare de 91.560 de euro la Unicredit un an mai târziu, scadent în 2023 şi încă unul luat în 2016 de la Raiffeisen pe trei ani în valoare de 52.688 de lei.

Ca angajat la primăria Voluntari, Speranţa Cliseru a avut un venit din salariul pe anul 2016 în valoare de 55.339 de lei, la care s-au adăugat venituri de 3.058 de lei din comisia tehnică, plus veniturile din salariul de la Primăria Capitalei în valoare de aproape 50.000 de lei şi indemnizaţia din comisie de la Primăria Capitalei de aproape 9.000 de lei. De asemenea, în 2016 noul prefect a avut şi indemnizaţia de la Asociatia de dezvoltare intercomunitară EURO-APA, care se ocupă de canalizare şi alimentarea cu apă, în valoare de peste 9.000 de lei în cinci luni.

Consilierul general PNL Ciprian Ciucu a reacţionat recent la numirea Speranţei Cliseru în funcţia de prefect al Capitalei, spunând că Bucureştiul devine o afacere de casă a lui Pandele.

„Fiţi atenţi la schema asta! Speranţa Cliseru, omul de casă al familie Pandele-Firea, fostă şefă de cabinet a lui Firea, renunţă la poziţii bănoase prin CA-urile firmelor lui Firea şi dă concurs pe un post de funcţionar din primărie. Şi îl câştigă (wink, wink). Moment în care începe presa să mă întrebe pe mine, DE CE? De ce ar renunţa Cliseru la aşa ceva pentru o amărâtă funcţie de funcţionar? Şi răspunsul vine azi: că trebuia să fie funcţionar public ca să o poată pune prefect la Bucureşti! Şi asa Bucureştiul devine o afacere de casă a lui Pandele. Hai, cereţi-mi să sesizez prefectul... Bravo mă, Pandele, nu ne-am dat seama”, a scris Ciprian Ciucu pe pagina sa de Facebook.